Source: https://domov.sme.sk/c/5231038/sud-neuznal-namietky-duraya-voci-exekucii-v-spore-s-sns.html
Timestamp: 2018-01-21 01:21:23+00:00
Document Index: 1558027

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ']

Súd neuznal námietky Duraya voči exekúcii v spore s SNS - domov.sme.sk
Súd neuznal námietky Duraya voči exekúcii v spore s SNS
Okresný súd Bratislava III zamietol námietku poslanca SMK Miklósa Duraya voči exekúcii v prípade ospravedlnenia sa Slovenskej národnej strane.
8. feb 2010 o 15:03 TASR
BRATISLAVA. Okresný súd Bratislava III zamietol námietku poslanca SMK Miklósa Duraya voči exekúcii v prípade ospravedlnenia sa Slovenskej národnej strane (SNS).
"Okresný súd Bratislava III rozhodol 4. februára tak, že námietky povinného zamietol. Podľa súdu sú námietky povinného nedôvodné, keďže celý súdny proces prebiehal v úradnom slovenskom jazyku. Námietka povinného, že mu nebolo umožnené konať v jeho materinskom jazyku je teda nedôvodná. Podľa Exekučného poriadku SR odvolanie nie je prípustné," odpovedal dnes na otázku TASR hovorca Krajského súdu v Bratislave (KS) Pavol Adamčiak.
Poslanec Duray podal prostredníctvom svojho advokáta na Okresný súd Bratislava III námietky voči exekúcii v prípade ospravedlnenia sa SNS a tie boli doručené na spomínaný súd 7. decembra minulého roku. Podľa paragrafu 50 odseku 2 Exekučného poriadku o námietkach proti exekúcii mal súd rozhodnúť najneskôr do 60 dní od ich doručenia.
Ak sa poslanec SMK Miklós Duray odvolal voči exekúcii potvrdenej prvostupňovým súdom, ktorá od neho vyžadovala ospravedlniť sa SNS v slovenskom jazyku, a je odhodlaný sťažovať sa na porušenie svojich práv v krajnom prípade až na Európskom súde pre ľudské práva v Štrasburgu, pravdepodobne sa spolieha na "maďarský lobing v inštitúciách, na ktoré sa chce odvolať". V reakcii na Durayovo odvolanie voči rozhodnutiu o exekúcii to následne pre TASR povedal predseda poslaneckého klubu SNS Rafael Rafaj. "Keď nezávislý súd rozhodol o exekučnom konaní v rámci vymáhania súdneho rozhodnutia, tak má povinná osoba za to, aby ho splnila a nie kritizovala," dodal na margo argumentácie Miklósa Duraya, ktorý je presvedčený, že bolo jeho ľudským právom zaslať SNS ospravedlnenie vo svojom rodnom jazyku.
"Pokiaľ je tam odvolací titul, môže ho využiť, ale sme presvedčení o tom, že konanie Duraya je skôr rázu politického, chce zo seba urobiť martýra," doplnil Rafaj. "My trváme na tom, aby sme ospravedlnenie dostali v slovenskom jazyku, pretože sa nachádzame na území Slovenskej republiky a tu je štátnym a úradným jazykom slovenčina," uzavrel Rafaj.
Duray vtedy pre TASR potvrdil, že už prebral exekučný príkaz vydaný na základe poverenia Okresného súdu Bratislava III z októbra 2009. "Odvolal som sa cez okresný súd na krajský súd s odôvodnením, že mám na to ústavné právo," doplnil Duray, ktorý netajil prekvapenie nad tým, že vôbec prvostupňový súd exekúciu umožnil. "Po mne chceli ospravedlnenie v slovenskom jazyku. A keď sa neospravedlním, tak mi môžu vyrubiť až 30.000 eur pokutu," poznamenal Duray.
Strategický podpredseda SMK avizoval svoje odvolanie už 30. októbra v reakcii na informácie o rozhodnutí okresného súdu vydať poverenie na exekúciu. Vyhlásil, že sa na porušenie svojich práv bude sťažovať aj na Najvyššom súde SR. "A pôjdem až do Štrasburgu, ak bude treba," vyhlásil Duray.
Bratislavský krajský súd zaviazal Duraya ospravedlniť sa SNS za výrok, ktorý ju spájal s fašizmom a predpísal mu aj presný text ospravedlnenia. Duray uznáva, že bol povinný zaslať SNS ospravedlnenie. "Čo som im aj poslal. Využil som svoje ústavné právo a poslal som to vo svojom materinskom jazyku," povedal pre TASR koncom októbra. SNS takýto spôsob ospravedlnenia nepovažovala za naplnenie rozsudku a podala návrh na exekúciu. Na otázku, či je pripravený aj na variant, že by napokon SNS poslal ospravedlnenie aj po slovensky, Duray uviedol, že ak súd rozhodne, že takáto exekúcia je možná, iná možnosť mu neostane. V takom prípade sa však chce súdiť kvôli porušeniu svojich ľudských práv.
"Žiadosť exekútora o vydanie poverenia k exekúcii bola podaná na OS Bratislava II dňa 19. októbra. Okresný súd Bratislava III 26. októbra vydal exekútorovi poverenie na vykonanie exekúcie voči povinnému. Súd podľa ustanovení Exekučného poriadku preskúmal žiadosť o vydanie poverenia exekútorovi - keďže nezistil rozpor žiadosti so zákonom a s exekučným titulom, písomne vydal poverenie," povedal koncom októbra pre TASR hovorca KS Adamčiak.
Senát KS v Bratislave 18. júna v odvolacom konaní rozhodol, že Miklós Duray sa musí SNS písomne ospravedlniť za výrok "Vláda nie je v jednoduchej situácii v súvislosti s odpoveďou na takýto list. Slovenská vláda totiž pozostáva z jednej tretiny zo Slotovej strany, ktorá je fašistickou stranou", nemusí jej však zaplatiť zadosťučinenie vo výške 33.193 eur. Zmenil tak pôvodné rozhodnutie okresného súdu, podľa ktorého mal Duray zaplatiť súdne trovy vo výške 22.870 eur, ale aj nemajetkovú ujmu. "Dôvodom rozhodnutia je, že podľa názoru odvolacieho súdu uvedený výrok bol neoprávneným zásahom, preto sa musí odporca písomne ospravedlniť. V časti primeraného zadosťučinenia v peniazoch navrhovateľom neboli v celom konaní preukázané negatívne dôsledky do zásahu dobrej povesti," povedal po vyhlásení rozsudku hovorca KS Adamčiak.